ไทยประกันชีวิตตีปีกเบี้ยใหม่เพิ่ม13%
ไทยประกันชีวิตกวาดเบี้ยใหม่ไตรมาสแรก 2,200 ล้านบาท เพิ่มขึ้น 13%
1 พ.ค. 2555

ไทยประกันชีวิตกวาดเบี้ยใหม่ไตรมาสแรก 2,200 ล้านบาท เพิ่มขึ้น 13% 
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า ผลการดำเนินงานไตรมาสแรก อยู่ในเกณฑ์เติบโตดี โดยมีเบี้ยประกันรับจากธุรกิจใหม่ 2,252 ล้านบาท เติบโตจากช่วงเดียวกันของปีที่ผ่านมา 13% เบี้ยประกันรับปีต่อไป 7,590 ล้านบาท เติบโต 12% และเบี้ยประกันรับรวม 9,842 ล้านบาท เติบโต 12% 
ทั้งนี้ การเพิ่มขึ้นของเบี้ยประกันเป็นผลมาจากความเข้มแข็งของช่องทางขายหลักของบริษัท คือ ตัวแทนประกันชีวิต ซึ่งปัจจุบันมีอยู่กว่า 5 หมื่นคน รวมถึงการขยายช่องทางการขายอื่นๆ เพิ่มเติม ทั้งการขายผ่านธนาคาร (Bancassurance) และช่องทางขายตรง (Direct Sale) ซึ่งปัจจุบันบริษัทได้ขยายพันธมิตรเพิ่มเติม อาทิ การขายผ่านธนาคารกรุงศรีอยุธยา ธนาคารซีไอเอ็มบี ธนาคารอิสลามแห่งประเทศไทย เว็บไซต์ MGlobe Mall ของเดอะมอลล์กรุ๊ป 
นอกจากนี้ บริษัทได้รับรางวัล International Quality Crown Awards ระดับ Gold จากสถาบัน The Business Initiative Directions หรือ B.I.D ประเทศสเปน ที่ได้รับการโหวตจากผู้บริหารมืออาชีพองค์กรต่างๆ จากหลายประเทศที่ได้เข้าร่วมประชุม The B.I.D World Congress ซึ่งพิจารณาจากการเป็นผู้นำด้านการบริหารจัดการธุรกิจ ความมั่นคง ความน่าเชื่อถือ แบรนด์ นวัตกรรมและเทคโนโลยี รวมถึงการขยายธุรกิจ ความพึงพอใจของลูกค้า 
สำหรับสถานะทางการเงิน บริษัทได้รับการจัดอันดับความน่าเชื่อถือทางการเงินจากสถาบัน S&amp;P ที่ระดับ A- ซึ่งเป็นระดับสูงสุดของธุรกิจคนไทย